Viðburðaríkt ár hjá okkur í FISK Seafood er að baki . Árangurinn á öllum vígstöðvum okkar í veiðum , vinnslu og sölu var framar vonum . Hann grundvallaðist einkum á vel heppnuðum breytingum og framlagi ótrúlega öflugs hóps starfsmanna þar sem allir lögðust á árarnar af fullum þunga . Fjárfestingar í nýjum tækjum og búnaði voru umtalsverðar á árinu . Fjárfest var í veiðiheimildum sem samsvarar alls fjögur þúsund tonnum og fengum tvö ný skip afhent sem leysa eldri skip af hólmi það er Farsæll og Sigurborgu . Við settum tæplega tvö hundruð milljónir í endurbætur og nýjan búnað um borð í Málmey og á árunum 19 / 20 munum við fjárfesta fyrir ríflega hálfan milljarð króna í nýrri tækni og tækjum í landvinnslunni á Sauðárkróki . Á árinu styrktum við eignir félagsins um ríflega sex milljarða króna án þess að auka við skuldirnar . Enda þótt það sé ekki sérstakt markmið er ánægjulegt að sjá að eftir frammistöðu okkar er tekið . Kaup okkar og sala á hlutabréfum í Brimi voru kosin viðskipti ársins hjá Fréttablaðinu . Mikilvægast er að í þessum viðskiptum jókst fiskveiðikvóti okkar um heil tíu prósent með tilheyrandi verðmætasköpun til langrar framtíðar fyrir fyrirtækið , starfsfólkið og sveitarfélagið . Við getum heilsað nýju ári full bjartsýni . Við höfum alla burði til þess að byggja ofan á þann grunn sem lagður hefur verið . Þar leikur markviss skráning og notkun upplýsinga úr rekstrinum stórt hlutverk . Við þekkjum smæstu atriði hins daglega reksturs og munum nýta þau til þess að bæta okkur á öllum sviðum , s.s. í afkomunni , öryggismálum , umhverfisþáttum , aðbúnaði starfsfólks og áfram mætti lengi telja . Hluti af þeirri samfélagslegu ábyrgð sem við berum er jafn réttur starfsfólks okkar til launa og vinnuumhverfis . Mér er mikil ánægja af því að upplýsa að undir lok ársins fékk FISK Seafood langþráða jafnlaunavottun þar sem staðfest er að enginn kynbundinn launamunur er til staðar í fyrirtækinu . Það er eitt af mörgum framfaraskrefum sem við höfum tekið og munum halda áfram að taka í starfsemi okkar á komandi árum . Ég vil að lokum fara nokkrum orðum um fárviðrið sem gekk yfir landið undir lok ársins . Í fyrsta lagi vil ég þakka áhöfnum Drangeyjar og Málmeyjar fyrir hetjulega framgöngu sína um borð í skipunum þegar mest gekk á og landfestar slitnuðu aftur og aftur . Björgunarsveitirnar eiga ekki síður þakkir skildar fyrir framgöngu sína jafnt á hafnarbakkanum sem víða um bæinn og sveitirnar í kring . Ég vil taka undir þau sjónarmið að veðrið hafi sent stjórnvöldum skýr skilaboð um þörfina fyrir uppbyggingu til aukins öryggis . Alvöruhöfn á Sauðárkróki er eitt þeirra verkefna enda núverandi hafnaraðstaða löngu orðin óviðunandi miðað við stærð fiskiskipanna og fjölda fraktskipa sem hingað koma á hverju ári . Ég ítreka þakkir mínar til starfsfólksins fyrir sitt dýrmæta framlag og samheldni . Sömu þakkir færi ég stjórn FISK Seafood sem stóð þétt saman í ákvörðunum sínum . Ég óska þér og þínum gleðilegs árs með kærri þökk fyrir það liðna .